আবু বকর মুহাম্মাদ ইবনে আলি আল-মাজারায়ি

**আবু বকর মুহাম্মদ ইবনে আলি আল-মাজারায়ি** (৮৭১ –৯৫৭) ছিলেন আমলাতান্ত্রিক আল-মাজারায়ি রাজবংশের সর্বশেষ প্রতিনিধি। তিনি তুলুনি রাজবংশ ও আব্বাসীয় খিলাফতের অধীনে মিশর ও সিরিয়ার অর্থ পরিচালক হিসেবে দায়িত্ব পালন করেন। এর পাশাপাশি তুলুনি শাসক হারুন ইবনে খুমারাওয়েহের উজির ছিলেন এবং পরবর্তীতে ইখশিদিদের অধীনে উচ্চ পদে অধিষ্ঠিত হন।

## জীবনী
৮৭১ খ্রিষ্টাব্দে জন্মগ্রহণকারী মুহাম্মদ ছিলেন আলি ইবনে আহমদ আল-মাজারায়ির পুত্র এবং পরিবারের প্রতিষ্ঠাতা আবু বকর আহমদের নাতি। আহমদ ৮৭৯ সালে তুলুনীয় মিশরের অর্থ বিভাগের প্রধান হিসেবে নিযুক্ত হন এবং তার পরিবারও একইভাবে আর্থিক প্রশাসনের উচ্চপদে অধিষ্ঠিত হয়। তাদের ''নিসবা'' নাম থেকে বুঝা যায় যে, পরিবারটির উৎপত্তিস্থল ছিল নিম্ন ইরাকের ওয়াসিত নগরীর নিকটবর্তী মাযারায়া নামক গ্রাম। 

মুহাম্মদ ৮৮৫ সালে মিশরে আগমন করেন, যেখানে তার পিতা তখন তুলুনি শাসক খুমারাওয়েহের (শা. ৮৮৪–৮৯৬) উজির হিসেবে কর্মরত ছিলেন। আলি তাকে অর্থ বিভাগের উপপরিচালক হিসেবে নিয়োগ দেন। ৮৯৬ সালে তার পিতা ও খুমারাওয়েহের স্বল্পস্থায়ী উত্তরসূরি জাইশ নিহত হন এবং এরপর মুহাম্মদ নতুন তুলুনি শাসক হারুনের ( শা. ৮৯৬–৯০৪) উজির হন।

৯০৪–৯০৫ সালে আব্বাসীয় খেলাফত পুনরায় মিশর ও সিরিয়ার উপর সরাসরি নিয়ন্ত্রণ প্রতিষ্ঠা করলে তুলুনিদের পতন ঘটে। তখন মুহাম্মাদকে ও তার অনেক অনুসারীর সাথে আব্বাসীয় রাজধানী বাগদাদে নির্বাসিত করা হয়। অন্যদিকে তার চাচা আবু আলি হুসাইন আব্বাসীয় দরবারে নিজের যোগাযোগের কারণে বেঁচে যান এবং মিশরের অর্থ বিভাগের পরিচালক হন।

পরবর্তীতে পরিবারটি বাগদাদের প্রধান আমলাতান্ত্রিক গোষ্ঠীগুলোর দ্বন্দ্বে জড়িয়ে পড়ে এবং বনু ফুরাত গোষ্ঠীর বিরোধী শিবিরে যোগ দেয়। ফলে তাদের ভাগ্য ওঠানামা করতে থাকে। ৯১৩ সালে হুসাইনকে সিরিয়ায় পাঠানো হয় এবং মুহাম্মদ বাগদাদ ত্যাগ করে মিশরের অর্থ বিভাগের দায়িত্ব গ্রহণ করেন; কিন্তু ৯১৭ সালে বনু ফুরাতের একজন পুনরায় উজির পদে অধিষ্ঠিত হলে উভয়কেই বরখাস্ত করা হয়।

এরপর মুহাম্মদ মিশরের রাজধানী ফুসতাতে অবসর গ্রহণ করেন। ইতোমধ্যেই প্রদেশের অর্থ ব্যবস্থার উপর নিয়ন্ত্রণের মাধ্যমে তার পরিবার বিপুল সম্পদ অর্জন করেছিল, তবুও মুহাম্মদ তা আরো বৃদ্ধি করেন। একই সঙ্গে তিনি তার ধর্মীয় অনুরাগও প্রকাশ করেন। তিনি ৯১৩ থেকে ৯৩৪ সাল পর্যন্ত প্রতি বছর মক্কায় হজ পালন করেন এবং মদিনাসহ পবিত্র নগরীগুলোতে বিপুল দান বিতরণ করেন। 

ফাতিমীয় খিলাফতের দ্বিতীয়বার মিশর আক্রমণের সময় তিনি ফাতিমীয় সেনাপতি ও উত্তরাধিকারী আল-কায়িমের সঙ্গে যোগাযোগ রক্ষা করেন এবং ফুস্তাতের গ্যারিসনের অবস্থা সম্পর্কে তাকে অবহিত করেন। গ্যারিসন দুর্বল থাকা সত্ত্বেও আল-কায়িম শহর আক্রমণ না করায় ধারণা করা হয় যে, মুহাম্মাদ সম্ভবত দ্বৈত কৌশল অবলম্বন করে ইরাক থেকে নতুন আব্বাসীয় সেনা আসা পর্যন্ত আক্রমণ বিলম্বিত করতে চেয়েছিলেন।

৯৩০ সালে তার বন্ধু তাকিন আল-খাজারির শাসনামলে তিনি পুনরায় মিশরের অর্থ বিভাগের পরিচালক নিযুক্ত হন; কিন্তু ৯৩৩ সালে তাকিনের মৃত্যুর পর আবার পদ হারান। এরপর মিশর জুড়ে যে রাজনৈতিক দ্বন্দ্ব শুরু হয়, সেখানে মুহাম্মদ গুরুত্বপূর্ণ ভূমিকা পালন করেন এবং তাকিনের পুত্র মুহাম্মদের বিরোধিতা করেন।

৯৩৫ সালে আব্বাসীয় উজির আবু ফাতহ ফাদলের মাধ্যমে মুহাম্মদ ইবনে তুগয মিশরের গভর্নর নিযুক্ত হন। ইবন তুগয তার সঙ্গে সমঝোতার চেষ্টা করলেও মুহাম্মদ তা প্রত্যাখ্যান করেন এবং তার শাসন প্রতিষ্ঠার বিরুদ্ধে প্রতিরোধ গড়ে তুলতে চান; কিন্তু তার সৈন্যরা কোনো লড়াই ছাড়াই ইবনে তুগযের দলে যোগ দেয়। 

৯৩৫ সালের আগস্টে ইবনে তুগয ফুস্তাতে প্রবেশ করার পর মুহাম্মদ আত্মগোপনে চলে যান। পরে ৯৩৭ সালে আবুল ফাতহ ফাদল নিজে বাগদাদ ত্যাগ করে মিশরে এলে তিনি মুহাম্মাাদের পরিবারকে গ্রেফতার করেন এবং মুহাম্মদকে তার বিপুল সম্পদের বড় অংশ রাষ্ট্রের কোষাগারে জমা দিতে বাধ্য করেন। 

৯৩৯ সালে আবুল ফাতহ আল-ফাদলের মৃত্যুর পর তিনি কারামুক্ত হন এবং দ্রুতই ইখশিদি দরবারে তার প্রভাব ও মর্যাদা পুনরুদ্ধার করেন। ৯৪৬ সালে ইবন তুগযের মৃত্যুর সময় তিনি এতটাই শক্তিশালী ছিলেন যে, তার অপ্রাপ্তবয়স্ক পুত্র উনুযুরের প্রকৃত অভিভাবক হয়ে ওঠেন। তবে কিছুদিন পরেই আবুল ফাতহ ফাদলের পুত্র জাফরের পরিকল্পিত অভ্যুত্থানে তিনি ক্ষমতাচ্যুত ও কারারুদ্ধ হন।

৯৪৭ সালে নতুন ক্ষমতাধর শাসক কাফুর তাকে মুক্তি দেন। এরপর তিনি পুনরায় অবসর গ্রহণ করেন। অবশেষে ৯৫৭ সালের ১৬ জানুয়ারি ফুসতাত তার মৃত্যু হয়, যার মাধ্যমে আল-মাজারায়ি বংশের অবসান ঘটে। 

## তথ্যসূত্র


## উৎস
* 
* 
* 

* 

বিষয়শ্রেণী:আব্বাসীয় খলিফা
বিষয়শ্রেণী:৮৭১-এ জন্ম
বিষয়শ্রেণী:৯৫৭-এ মৃত্যু